ΚΑΝΟΝΙΣΜΟΣ (ΕΟΚ) αριθ. 3351/83 ΤΟΥ ΣΥΜΒΟΥΛΙΟΥ της 14ης Νοεμβρίου 1983 σχετικά με τη διαδικασία για τη διευκόλυνση της έκδοσης των πιστοποιητικών κυκλοφορίας EUR. 1 και τη σύνταξη των εντύπων EUR. 2 σύμφωνα με τις διατάξεις που διέπουν τις προτιμησιακές συναλλαγές μεταξύ της Ευρωπαϊκής Οικονομικής Κοινότητας και ορισμένων χωρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι οι διατάξεις που διέπουν τις προτιμησιακές συναλλαγές μεταξύ της Ευρωπαϊκής Οικονομικής Κοινότητας και ορισμένων χωρών προβλέπουν ότι ο χαρακτήρας προτιμησιακής καταγωγής εμπορευμάτων πρέπει να αποδεικνύεται κατά την εισαγωγή, με την προσαγωγή πιστοποιητικών κυκλοφορίας EUR.1 ή εντύπων EUR.2- ότι αυτά τα πιστοποιητικά κυκλοφορίας EUR.1 εκδίδονται από τις τελωνειακές αρχές των κρατών μελών βάσει αιτήσεων που συντάσσονται από τους κοινοτικούς εξαγωγείς και τα έντυπα EUR. 2 πρέπει να συμπληρώνονται από τους κοινοτικούς εξαγωγείς-

ότι εμπορεύματα είναι δυνατόν να χαρακτηρισθούν ως προϊόντα προτιμησιακής καταγωγής όταν προκύπτουν από επεξεργασία ή μεταποίηση που πραγματοποιήθηκε σε περισσότερα από ένα κράτη μέλη-

ότι, κατά συνέπεια, είναι εμφανές ότι τις πληροφορίες που αφορούν τις εργασίες επεξεργασίας ή μεταποίησης που πραγματοποιήθηκαν σε ένα κράτος μέλος είναι δυνατό να τις ζητά ένας κοινοτικός εξαγωγέας σε άλλο κράτος μέλος-

ότι τα εισαγόμενα εμπορεύματα σε ένα κράτος μέλος μπορούν να έχουν χαρακτήρα προτιμησιακής καταγωγής και να προορίζονται για κατεργασία ή μεταποίηση ή για επανεξαγωγή ως έχουν από άλλο κράτος μέλος- ότι, κατά συνέπεια, είναι εμφανές ότι οι πληροφορίες που αφορούν το χαρακτήρα τους πρέπει να μπορούν να διαβιβάζονται από ένα κράτος μέλος σε άλλο-

ότι τα αυτά ισχύουν, επίσης, με ανάλογο τρόπο για τις συναλλαγές στο εσωτερικό ενός μόνο κράτους μέλους και ότι η διαδικασία για τη διευκόλυνση της διαβίβασης πληροφοριών μεταξύ επιχειρήσεων σε διάφορα κράτη μέλη πρέπει να επεκταθεί για να καλύψει τις συναλλαγές αυτές-

ότι η εμπειρία έχει αποδείξει ότι η διαδικασία που καθορίζεται στον κανονισμό (ΕΟΚ) αριθ. 1908/73 του Συμβουλίου της 4ης Ιουλίου 1973 σχετικά με τη διαδικασία για τη διευκόλυνση της έκδοσης των πιστοποιητικών κυκλοφορίας σύμφωνα με τις διατάξεις που διέπουν τις συναλλαγές μεταξύ της Ευρωπαϊκής Οικονομικής Κοινότητας και ορισμένων χωρών (1) για τη χρησιμοποίηση των δηλώσεων του προμηθευτή και των πιστοποιητικών πληροφοριών, πρέπει να τροποποιηθεί και να καταστεί σαφέστερη και ότι ο τύπος των δηλώσεων του προμηθευτή και των πιστοποιητικών πληροφοριών πρέπει να αναθεωρηθεί-

ότι, σύμφωνα με τη σημερινή διαδικασία, η δήλωση ενός προμηθευτή μπορεί να εφαρμοστεί μόνο σε μια παράδοση εμπορευμάτων, ακόμη και αν ο προμηθευτής παραδίδει κατά τη διάρκεια μιας χρονικής περιόδου σε ένα συγκεκριμένο πελάτη προϊόντα που ο χαρακτήρας καταγωγής τους παραμένει σταθερός- ότι, κατά συνέπεια, είναι σκόπιμο να προβλεφθεί ότι οι δηλώσεις του προμηθευτή μπορούν να γίνονται σε μακροπρόθεσμη βάση-

ότι η απαίτηση να υπάρχει ιδιόγραφη υπογραφή σε κάθε δήλωση του προμηθευτή, η οποία κατά κανόνα περιλαμβάνεται σε εμπορικό τιμολόγιο, αποδείχτηκε ιδιαίτερα επίπονη, εφόσον τα τιμολόγια καταρτίζονται με ηλεκτρονικούς υπολογιστές και η σημερινή εμπορική πρακτική δεν απαιτεί να υπάρχει ιδιόγραφη υπογραφή στα τιμολόγια για εμπορικούς σκοπούς- ότι, για το λόγο αυτό, η απαίτηση να υπάρχει ιδιόγραφη υπογραφή στις δηλώσεις του προμηθευτή που καταρτίζονται με ηλεκτρονικό υπολογιστή είναι δυνατό να μη πληρούται-

ότι η εμπειρία έχει επίσης αποδείξει την ανάγκη να εφαρμόζονται οι κατάλληλες διαδικασίες τελωνειακού ελέγχου, όπως προβλέπεται στον κανονισμό (ΕΟΚ) αριθ. 1468/81 του Συμβουλίου της 19ης Μαΐου 1981 περί αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών ή γεωργικών ρυθμίσεων (2),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ I ΓΕΝΙΚΕΣ ΔΙΑΤΑΞΕΙΣ

Άρθρο 1

Χρησιμοποίηση των δηλώσεων των προμηθευτών

1. Προμηθευτές προϊόντων τα οποία πρόκειται να εξαχθούν από την Κοινότητα, είτε ως έχουν είτε κατόπιν περαιτέρω επεξεργασίας ή μεταποίησης, μπορούν να προσκομίζουν δήλωση, καλούμενη στο εξής "δήλωση του προμηθευτή", σχετικά με τον χαρακτήρα των προϊόντων που προμηθεύουν σε σχέση με τους κοινοτικούς κανόνες προτιμησιακής καταγωγής.

2. Οι δηλώσεις των προμηθευτών μπορούν να χρησιμοποιηθούν από τους εξαγωγείς ως αποδεικτικό στοιχείο, ιδίως προς υποστήριξη των αιτήσεων για την έκδοση πιστοποιητικών κυκλοφορίας EUR.1, ή ως βάση για τη συμπλήρωση των εντύπων EUR.2.

Άρθρο 2

Χρησιμοποίηση των πιστοποιητικών πληροφοριών INF 4

1. Οι τελωνειακές αρχές μπορούν να ζητήσουν από τον εξαγωγέα να προσκομίσει ένα πιστοποιητικό πληροφοριών INF 4 για να επαληθεύσουν την ορθότητα ή την αυθεντικότητα κάθε δήλωσης του προμηθευτή.

2. Οι τελωνειακές αρχές έχουν το δικαίωμα να απαιτούν όλα τα δικαιολογητικά έγγραφα ή να διενεργούν οποιοδήποτε έλεγχο θεωρούν κατάλληλο για να επαληθεύσουν την ακρίβεια κάθε δήλωσης του προμηθευτή ή του πιστοποιητικού πληροφοριών.

ΤΙΤΛΟΣ II ΔΗΛΩΣΕΙΣ ΤΟΥ ΠΡΟΜΗΘΕΥΤΗ

Άρθρο 3

Παροχή της δήλωσης του προμηθευτή

Εκτός από τις περιπτώσεις που προβλέπονται στο άρθρο 4, ο προμηθευτής πρέπει να προσκομίζει ξεχωριστή δήλωση για κάθε αποστολή εμπορευμάτων, στο εμπορικό τιμολόγιο που αφορά αυτή την αποστολή ή σε παράρτημα που επισυνάπτεται στο τιμολόγιο αυτό ή σε δελτίο παράδοσης ή σε άλλο εμπορικό έγγραφο που έχει σχέση με την αποστολή αυτή και στο οποίο η περιγραφή των εμπορευμάτων είναι επαρκώς λεπτομερής ώστε να είναι δυνατή η εξακρίβωση της ταυτότητάς του.

Άρθρο 4

Μακροπρόθεσμες δηλώσεις του προμηθευτή

1. Όταν ένας προμηθευτής προμηθεύει τακτικά ένα συγκεκριμένο αγοραστή με εμπορεύματα ο χαρακτήρας καταγωγής των οποίων αναμένεται να παραμείνει σταθερός για μια σημαντική χρονική περίοδο, μπορεί να προσκομίσει μια ενιαία δήλωση προμηθευτή, καλούμενη στο εξής "μακροπρόθεσμη δήλωση προμηθευτή", για να καλύψει τις μεταγενέστερες αποστολές των εν λόγω εμπορευμάτων.

2. Η μακροπρόθεσμη δήλωση του προμηθευτή μπορεί κανονικά να καλύπτει περίοδο μέχρι ένα έτος, το οποίο υπολογίζεται από την ημερομηνία παροχής της δήλωσης. Οι τελωνειακές αρχές μπορούν να καθορίζουν τους όρους σύμφωνα με τους οποίους είναι δυνατό η καλυπτόμενη περίοδος να υπερβαίνει το ένα έτος.

3. Ο προμηθευτής ενημερώνει αμέσως τον αγοραστή εάν η μακροπρόθεσμη δήλωση του προμηθευτή για τα προμηθευόμενα εμπορεύματα παύσει να ισχύει.

Άρθρο 5

Τύπος και συμπλήρωση της δήλωσης του προμηθευτή

1. Η δήλωση του προμηθευτή για τα προϊόντα που έχουν αποκτήσει το χαρακτήρα προτιμησιακής καταγωγής συντάσσεται σύμφωνα με το υπόδειγμα που προβλέπεται στο παράρτημα I, ή, όταν πρόκειται για μακροπρόθεσμη δήλωση του προμηθευτή, σύμφωνα με το υπόδειγμα που προβλέπεται στο παράρτημα II.

2. H δήλωση του προμηθευτή για τα προϊόντα που έχουν υποστεί επεξεργασία ή μεταποίηση μέσα στην Κοινότητα, χωρίς να έχουν αποκτήσει χαρακτήρα προτιμησιακής καταγωγής, συντάσσεται σύμφωνα με το υπόδειγμα που προβλέπεται στο παράρτημα III, ή, όταν πρόκειται για μακροπρόθεσμη δήλωση του προμηθευτή, σύμφωνα με το υπόδειγμα που προβλέπεται στο παράρτημα IV.

3. Η δήλωση του προμηθευτή είναι δυνατό να συμπληρώνεται σε ένα προτυπωμένο έντυπο.

Άρθρο 6

Υπογραφές

1. Η δήλωση του προμηθευτή έχει ιδιόγραφη υπογραφή.

2. Εντούτοις, όταν το τιμολόγιο και η δήλωση του προμηθευτή συντάσσονται με ηλεκτρονικό υπολογιστή, η δήλωση του προμηθευτή δεν πρέπει να έχει ιδιόγραφη υπογραφή εάν προσδιορίζεται ο υπεύθυνος υπάλληλος της προμηθεύτριας εταιρείας κατά τρόπο ικανοποιητικό για τις τελωνειακές αρχές του κράτους μέλους στο οποίο συντάσσεται η δήλωση του προμηθευτή. Οι εν λόγω τελωνειακές αρχές μπορούν να καθορίσουν τους όρους για την εφαρμογή της παρούσας παραγράφου.

ΤΙΤΛΟΣ III ΠΙΣΤΟΠΟΙΗΤΙΚΑ ΠΛΗΡΟΦΟΡΙΩΝ INF 4

Άρθρο 7

Αίτηση για την έκδοση και παροχή του πιστοποιητικού πληροφοριών

1. Το αρμόδιο τελωνείο εκδίδει το πιστοποιητικό πληροφοριών INF 4 αφού προβεί στις απαραίτητες ενέργειες για να επαληθεύσει ότι οι πληροφορίες που παρέχονται σ' αυτό και στην αίτηση που συντάχθηκε από τον προμηθευτή, για την έκδοσή τoυ, είναι σωστές όσον αφορά τα προμηθευόμενα εμπορεύματα.

2. Το πιστοποιητικό παραδίδεται ή αποστέλλεται στον προμηθευτή που το διαβιβάζει στον αγοραστή ή στο τελωνείο που ζήτησε την προσκόμισή του.

3. Η αίτηση πρέπει να παραμείνει στο τελωνείο εκδόσεως για δύο τουλάχιστον έτη.

Άρθρο 8

Τύπος του πιστοποιητικού πληροφοριών

1. Το έντυπο του πιστοποιητικού πληροφοριών INF 4 και η αίτηση για την έκδοση του πιστοποιητικού πληροφοριών του παραρτήματος V χρησιμοποιούνται και τυπώνονται σε μία ή περισσότερες από τις επίσημες γλώσσες της Κοινότητας. Τα πιστοποιητικά πληροφοριών INF 4 συμπληρώνονται σε μία από τις γλώσσες αυτές σύμφωνα με τις διατάξεις του εθνικού δικαίου του κράτους εξαγωγής- εφόσον είναι χειρόγραφα, πρέπει να συμπληρώνονται με μελάνη και με κεφαλαία γράμματα. Φέρουν αύξοντα αριθμό, τυπωμένο ή όχι, για την εξατομίκευσή τους.

2. Το πιστοποιητικό πληροφοριών INF 4 πρέπει να έχει σχήμα Α4 (210 x 297 mm)- εντούτοις, όσον αφορά το μήκος, είναι δυνατόν να γίνει δεκτή διαφορά 8 mm επιπλέον ή 5 mm λιγότερο. Το χαρτί που χρησιμοποιείται είναι λευκό, με κόλλα κατάλληλη για γράψιμο, χωρίς μηχανικούς πολτούς, και ζυγίζει τουλάχιστον 25 γραμμάρια ανά τετραγωνικό μέτρο.

3. Τα κράτη μέλη μπορούν να κρατήσουν το δικαίωμα εκτύπωσης των εντύπων για τον εαυτό τους ή να την αναθέσουν σε τυπογραφεία της έγκρισής τους. Στην τελευταία περίπτωση, κάθε έντυπο πρέπει να αναφέρει την έγκριση αυτή. Τα έντυπα πρέπει να φέρουν το όνομα και τη διεύθυνση του τυπογράφου η ένα σήμα που επιτρέπει την εξακρίβωση της ταυτότητάς του.

ΤΙΤΛΟΣ IV ΔΙΟΙΚΗΤΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ

Άρθρο 9

Ενημέρωση

Κάθε κράτος μέλος ενημερώνει την Επιτροπή σχετικά με τις ενέργειες στις οποίες προέβη για την εφαρμογή του παρόντος κανονισμού, καθώς και για κάθε σοβαρό πρόβλημα που προέκυψε από την εφαρμογή του. Η Επιτροπή ενημερώνει τα άλλα κράτη μέλη.

Άρθρο 10

Κατάργηση των προηγουμένων διατάξεων

1. Ο κανονισμός (ΕΟΚ) αριθ. 1908/73 καταργείται.

2. Οι δηλώσεις του προμηθευτή και τα πιστοποιητικά πληροφοριών που έχουν εκδοθεί πριν από την ημερομηνία ενάρξεως ισχύος του παρόντος κανονισμού, παραμένουν ισχυρές.

3. Το έντυπο του πιστοποιητικού πληροφοριών, το υπόδειγμα του οποίου περιέχεται στο παράρτημα II του κανονισμού (ΕΟΚ) αριθ. 1908/73, μπορεί να συνεχίσει να χρησιμοποιείται επί δώδεκα μήνες από την έναρξη ισχύος του παρόντος κανονισμού, σύμφωνα με τους όρους που προβλέπονται στον παρόντα κανονισμό.

Άρθρο 11

Έναρξη ισχύος

Ο παρών κανονισμός αρχίζει να ισχύει την πρώτη ημέρα του τρίτου μήνα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Νοεμβρίου 1983.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. L 197 της 17.7.1973, σ. 1.

(2) ΕΕ αριθ. L 144 της 2.6.1981, σ. 1.

ΠΑΡΑΡΤΗΜΑ I

ΔΗΛΩΣΗ ΓΙΑ ΤΑ ΠΡΟΪΟΝΤΑ ΠΟΥ ΕΧΟΥΝ ΧΑΡΑΚΤΗΡΑ ΠΡΟΤΙΜΗΣΙΑΚΗΣ ΚΑΤΑΓΩΓΗΣ

ΠΑΡΑΡΤΗΜΑ II

ΜΑΚΡΟΠΡΟΘΕΣΜΗ ΔΗΛΩΣΗ ΓΙΑ ΤΑ ΠΡΟΪΟΝΤΑ ΠΟΥ ΕΧΟΥΝ ΧΑΡΑΚΤΗΡΑ ΠΡΟΤΙΜΗΣΙΑΚΗΣ ΚΑΤΑΓΩΓΗΣ

ΠΑΡΑΡΤΗΜΑ III

ΔΗΛΩΣΗ ΓΙΑ ΤΑ ΠΡΟΪΟΝΤΑ ΠΟΥ ΕΧΟΥΝ ΧΑΡΑΚΤΗΡΑ ΠΡΟΤΙΜΗΣΙΑΚΗΣ ΚΑΤΑΓΩΓΗΣ

ΠΑΡΑΡΤΗΜΑ IV

ΜΑΚΡΟΠΡΟΘΕΣΜΗ ΔΗΛΩΣΗ ΓΙΑ ΤΑ ΠΡΟΪΟΝΤΑ ΠΟΥ ΔΕΝ ΕΧΟΥΝ ΧΑΡΑΚΤΗΡΑ ΠΡΟΤΙΜΗΣΙΑΚΗΣ ΚΑΤΑΓΩΓΗΣ

ΠΑΡΑΡΤΗΜΑ V